Fid-dawl tal-Jum Ewropew għall-Protezzjoni tad-Data, Věra Jourová, il-Viċi President għall-Valuri u t-Trasparenza, u Didier Reynders, il-Kummissarju għall-Ġustizzja, ħarġu d-dikjarazzjoni li ġejja: “Il-protezzjoni tal-privatezza tagħna hija parti mid-DNA tal-Ewropa: il-Jum Ewropew għall-Protezzjoni tad-Data ta' din is-sena fit-28 ta' Jannar jimmarka l-40 anniversarju tal-‘Konvenzjoni 108' tal-Kunsill tal-Ewropa, l-uniku trattat internazzjonali dwar il-privatezza. Illum, ir-regoli Ewropej dwar il-protezzjoni tad-data saru l-mudell ta' riferiment segwit f'ħafna partijiet tad-dinja. Il-valur ta' reġim effiċjenti ta' protezzjoni tad-data sar saħansitra aktar ċar waqt il-pandemija tal-coronavirus. Soluzzjonijiet diġitali ġodda bħall-applikazzjonijiet għat-traċċar jistgħu jaħdmu biss jekk in-nies iħossuhom protetti sew u jistgħu jafdaw li d-data tagħhom ma tintużax ħażin. Ir-Regolament Ġenerali dwar il-Protezzjoni tad-Data huwa l-pass lejn l-approċċ tal-Ewropa ċċentrat fuq il-bniedem għat-teknoloġiji diġitali; jappoġġa u jagħti s-setgħa liċ-ċittadini. Il-flussi ħielsa u sikuri tad-data huma wkoll prerekwiżit għat-tkomplija tal-operat tal-gvern u tan-negozji waqt il-pandemija. Il-protezzjoni tal-privatezza u l-iffaċilitar tal-flussi tad-data jridu jimxu id f'id. Bis-saħħa tar-reġim innovattiv tagħha tal-protezzjoni tad-data l-UE tinsab f'pożizzjoni tajba biex tippromwovi flussi ta' data sikuri u fdati globalment. Għal dan il-għan il-Kummissjoni se tintensifika l-kooperazzjoni tagħha ma' sħab li jikkondividu l-istess valuri fil-livell bilaterali u multilaterali, fuq il-bażi ta' tendenza li qed tikber lejn standards ogħla tal-privatezza. Bis-sentenza tagħha dwar it-Tarka tal-Privatezza UE-U.S. fil-kawża Schrems II f'Lulju 2020 il-Qorti kkonfermat li meta d-data personali tivvjaġġa barra mill-Ewropa, din trid tibqa' sikura. Hija prijorità ewlenija għalina li naħdmu mal-kontropartijiet tagħna fl-amministrazzjoni l-ġdida tal-Istati Uniti biex niggarantixxu l-protezzjoni tad-data personali ttrasferita n-naħa l-oħra tal-Atlantiku f'konformità sħiħa mas-sentenza tal-Qorti. Barra minn hekk, qegħdin qrib ħafna li niffinalizzaw it-taħditiet dwar l-adegwatezza mal-Korea t'Isfel u ninsabu involuti fi djalogi dwar l-adegwatezza ma' għadd ta' sħab internazzjonali oħra. Minbarra dan, nikkontribwixxu b'mod attiv għall-ħidma ta' organizzazzjonijiet internazzjonali bħall-OECD fl-iżvilupp ta' standards u salvagwardji globali għall-aċċess mill-gvern għad-data personali, li dejjem qed isir aktar importanti għall-flussi tad-data. Qegħdin naħdmu wkoll mal-Awtoritajiet Ewropej għall-Protezzjoni tad-Data biex niżguraw infurzar vigoruż tar-regoli tagħna. Regoli b'saħħithom dwar il-protezzjoni tad-data huma parti mis-soluzzjoni biex tiġi indirizzata l-pandemija. Nistgħu nibbenefikaw minnhom ukoll ġaladarba t-tranżizzjoni lejn soċjetajiet u ekonomiji bbażati fuq id-data hija saħansitra aċċellerata aktar. L-Ewropej jistgħu jkunu ċerti: fl-UE, id-data personali tiegħek tibqa' tiegħek.” Sfond Fl-2006, il-Kunsill tal-Ewropa nieda l-Jum Ewropew għall-Protezzjoni tad-Data li kull sena jiġi ċċelebrat fit-28 ta' Jannar. F'Jannar 2017 il-Kummissjoni adottat Komunikazzjoni dwar l-aspetti internazzjonali tal-privatezza, li stabbiliet l-istrateġija tal-UE fil-qasam tal-flussi u tal-protezzjoni internazzjonali tad-data. L-adozzjoni tad-deċiżjoni ta' adegwatezza reċiproka bejn l-UE u l-Ġappun hija riżultat importanti ta' din l-istrateġija. Ħolqot l-akbar żona fid-dinja ta' flussi ta' data ħielsa u sikuri. In-negozjati tal-Kummissjoni dwar deċiżjonijiet ta' adegwatezza mal-Korea t'Isfel u mar-Renju Unit jinsabu fi stadju avvanzat. Barra minn hekk, il-Kummissjoni hija fil-proċess li tadotta Klawżoli Kuntrattwali Standard modernizzati li huma l-mekkaniżmu ta' trasferiment l-aktar użat mill-kumpaniji tal-UE. Ir-Regolament Ġenerali dwar il-Protezzjoni tad-Data beda japplika fl-Istati Membri kollha fil-25 ta' Mejju 2018. F'Ġunju 2020 il-Kummissjoni Ewropea ppubblikat rapport ta' evalwazzjoni dwar ir-Regolament Ġenerali dwar il-Protezzjoni tad-Data, li juri li dan laħaq il-biċċa l-kbira tal-objettivi tiegħu, b'mod partikolari billi offra liċ-ċittadini sett b'saħħtu ta' drittijiet infurzabbli, billi pprovda lin-negozji opportunitajiet biex jisfruttaw ir-rivoluzzjoni diġitali u billi ħoloq sistema Ewropea ġdida ta' governanza u infurzar. Għal Iktar Informazzjoni Komunikazzjoni ‑ sentejn ta' applikazzjoni tar-Regolament Ġenerali dwar il-Protezzjoni tad-Data Komunikazzjoni - L-Iskambjar u l-Protezzjoni tad-Data Personali f'Dinja Globalizzata Gwida fil-web dwar ir-regoli tal-UE dwar il-protezzjoni tad-data Factsheet Take Control of your Virtual Identity